Document ID: 32000L0025

Euroopa Parlamendi ja nõukogu direktiiv 2000/25/EÜ,
22. mai 2000,
põllumajandus- ja metsatraktorite mootoritest paisatavate gaasiliste ja tahkete osakeste heitmete vastu võetavate meetmete kohta, millega muudetakse nõukogu direktiivi 74/150/EMÜ
EUROOPA PARLAMENT JA EUROOPA LIIDU NÕUKOGU,
võttes arvesse Euroopa Ühenduse asutamislepingut, eelkõige selle artiklit 95,
võttes arvesse komisjoni ettepanekut, [1]
võttes arvesse majandus- ja sotsiaalkomitee arvamust, [2]
tegutsedes asutamislepingu artiklis 251 sätestatud korras [3]
ning arvestades järgmist:
(1) Siseturu nõuetekohase toimimise tagamiseks ühtlustati nõukogu 4. märtsi 1974. aasta direktiiviga 74/150/EMÜ (põllu- ja metsamajanduslike ratastraktorite tüübikinnitust käsitlevate liikmesriikide õigusaktide ühtlustamise kohta) [4] ja 1974-1989 vastuvõetud 22 konkreetse direktiiviga selle valdkonna tehnilised näitajad.
(2) Keskkonna tõhusamaks kaitseks on vaja asendada nõukogu 28. juuni 1977. aasta direktiiviga 77/537/EMÜ (põllu- ja metsamajanduslike ratastraktorite diiselmootoritest paisatavate heitmete vastu võetavaid meetmeid käsitlevate liikmesriikide õigusaktide ühtlustamise kohta) [5] juba vastuvõetud meetmed (heitgaaside suitsusus) muude meetmetega, mis on eelkõige seotud füüsikalis-keemiliste heitmetega. Viidates Euroopa Parlamendi ja nõukogu 16. detsembri 1997. aasta direktiivile 97/68/EÜ (liikurmasinatesse paigaldatud sisepõlemismootoritest paisatavate gaasiliste ja tahkete osakeste heitmete vastu võetavaid meetmeid käsitlevate liikmesriikide seaduste ühtlustamise kohta), [6] nähakse käesoleva direktiiviga ette gaasiliste ja tahkete osakeste heitmete järk-järgult kohaldatavad piirväärtused ning põllumajandus- ja metsatraktorite sisepõlemismootorite katsemenetlus. Nõukogu 3. detsembri 1987. aasta direktiivi 88/77/EMÜ (sõidukite diiselmootoritest paisatavate gaasiliste heitmete vastu võetavaid meetmeid käsitlevate liikmesriikide seaduste ühtlustamise kohta) [7] järgimist võib käsitleda käesoleva direktiivi nõuete järgimisena.
(3) Juurdepääsu hõlbustamiseks kolmandate riikide turgudele on vaja kehtestada võrdsus käesoleva direktiivi esimest etappi käsitlevate nõuete ja ÜRO Euroopa Majanduskomisjoni (UN/ECE) eeskirja nr 96 nõuete vahel, mis käsitlevad põllumajandus- ja metsatraktoritele paigaldatavate diiselmootorite osa tüübikinnitust saasteainete emissiooni suhtes.
(4) Euroopa keskkonna jaoks võimalikult suure kasuteguri saavutamiseks ja samal ajal turu ühtsuse tagamiseks on vaja võtta korrapäraste ajavahemike järel vastu väga ranged kohustuslikud standardid. Piirväärtuste edasist alandamist ja muudatusi katsemenetluses võib vastu võtta ainult olemasoleva ja prognoositava tehnoloogilise potentsiaali ja selle tasuvuse uuringute põhjal, et võimaldada selliste põllumajandus- ja metsatraktorite tööstuslikku tootmist, mis suudavad rangemaid piirväärtusi järgida.
(5) Tehniline areng nõuab käesoleva direktiivi lisades sätestatud tehniliste nõuete kiiret kohandamist. Komisjon kohustub viima käesolevas direktiivis sätestatud piirväärtused ja tähtajad viivitamata vastavusse tulevaste muudatustega direktiivis 97/68/EÜ. Alati kui Euroopa Parlament ja nõukogu volitavad komisjoni rakendama põllumajandus- ja metsatraktoritele koostatud eeskirja, tuleb kehtestada eelneva konsulteerimise kord, mis hõlmab komisjoni ja liikmesriikide kohtumist komitees.
(6) Käesoleva direktiivi nõuded täiendavad direktiivi 77/537/EMÜ nõudeid, millele viidatakse direktiivi 74/150/EMÜ II lisa punktis 2.8.1; seega tuleb direktiivi 74/150/EMÜ muuta, et lisada II lisale punkt 2.8.2, mis käsitleb käesoleva direktiivi temaatikat ja milles viidatakse eridirektiivile (SD).
(7) Üksikud liikmesriigid ei saa piisaval määral saavutada eesmärki vähendada põllumajandus- ja metsatraktoritest väljapaiskuvate saasteainete taset ja tagada selliste sõidukite siseturu tõrgeteta toimimine, seepärast saab seda paremini saavutada selliste sõidukite põhjustatud õhusaaste vastu võetavaid meetmeid käsitlevate liikmesriikide õigusaktide ühtlustamisega. Käesolevas direktiivis sätestatud meetmed ei lähe kaugemale, kui on vajalik asutamislepingu eesmärkide saavutamiseks,
ON VASTU VÕTNUD KÄESOLEVA DIREKTIIVI:
Artikkel 1
Mõisted
Käesolevas direktiivis kasutatakse järgmisi mõisteid:
põllumajandus- ja metsatraktor - (edaspidi "traktor") direktiivi 74/150/EMÜ artikli 1 lõikes 1 määratletud sõiduk,
mootor - traktori sisepõlemismootor vastavalt I lisale,
saasteaineid väljapaiskava iseseisva tehnilise üksusena käsitletava mootoriliigi või -tüüpkonna tüübikinnitus - dokument, millega liikmesriik tõendab, et traktorile määratud mootori liik või tüüpkond vastab käesoleva direktiivi tehnilistele nõuetele,
traktoriliigi tüübikinnitus saasteainete emissiooni osas - dokument, millega liikmesriik tõendab, et mootoriga varustatud traktoriliik vastab käesoleva direktiivi tehnilistele nõuetele,
mootoritüüpkond - kahte või enamat liiki mootorid, millel on samalaadne konstruktsioon ja seetõttu võrreldavad näitajad saasteainete emissiooni suhtes.
Artikkel 2
Tüübikinnitusmenetlus
Mootoriliigile või -tüüpkonnale saasteainete emissiooni suhtes tüübikinnituse andmise menetlus, traktoritele saasteainete emissiooni suhtes tüübikinnituse andmise menetlus ja selliste mootorite ja traktorite piiramatu turuleviimise tingimused on ette nähtud direktiivis 74/150/EMÜ.
Artikkel 3
Kohustused
1. Kui artiklist 5 ei lähtu teisiti, peab mootoriliik või -tüüpkond vastama I lisa nõuetele.
2. Traktoriliik peab vastama II lisa nõuetele. Selles suhtes tunnistatakse I lisa või III lisas nimetatud sätete kohaselt heakskiidetud mootoriliikide või -tüüpkondade tüübikinnitusi.
Artikkel 4
Ajakava
1. Liikmesriigid ei või pärast 30. septembrit 2000:
- keelduda EÜ tüübikinnituse või siseriikliku tüübikinnituse andmisest mootoriliigile või -tüüpkonnale,
- keelata uue mootori müümist, kasutuselevõtmist ega kasutamist,
- keelduda EÜ tüübikinnituse või siseriikliku tüübikinnituse andmisest traktoriliikidele või
- keelata traktoriliikide kasutamist, müümist ega esmakordset kasutuselevõtmist
õhusaastega seotud põhjustel, kui nendest mootoritest või nendele traktoritele paigaldatud mootoritest paisatavad heitmed vastavad käesoleva direktiivi nõuetele.
2. Liikmesriigid ei või enam anda EÜ tüübikinnitust ega siseriiklikku tüübikinnitust mootoriliigile, -tüüpkonnale või traktoriliigile, kui mootorist paisatavad heitmed ei vasta käesoleva direktiivi nõuetele:
a) I etapis
- B ja C kategooria mootorite puhul (direktiivi 97/68/EÜ artikli 9 lõikes 2 määratletud mootori võimsusega) pärast 31. detsembrit 2000;
b) II etapis
- D ja E kategooria mootorite puhul (direktiivi 97/68/EÜ artikli 9 lõikes 3 määratletud mootori võimsusega) pärast 31. detsembrit 2000,
- F kategooria mootorite puhul (direktiivi 97/68/EÜ artikli 9 lõikes 3 määratletud mootori võimsusega) pärast 31. detsembrit 2001,
- G kategooria mootorite puhul (direktiivi 97/68/EÜ artikli 9 lõikes 3 määratletud mootori võimsusega) pärast 31. detsembrit 2002.
3. Liikmesriigid keelavad mootorite ja traktorite esmakordse kasutuselevõtmise, kui mootoritest paisatavad heitmed ei vasta käesoleva direktiivi nõuetele:
- A, B ja C kategooria mootorite puhul pärast 30. juunit 2001,
- D ja E kategooria mootorite puhul pärast 31. detsembrit 2001,
- F kategooria mootorite puhul pärast 31. detsembrit 2002,
- G kategooria mootorite puhul pärast 31. detsembrit 2003.
Traktorite puhul, millele on paigaldatud E või F kategooria mootorid, lükatakse eespool nimetatud tähtajad kuue kuu võrra edasi.
4. Lõike 3 nõudeid ei kohaldata mootorite suhtes, mis on mõeldud paigaldamiseks kolmandatesse riikidesse eksporditavatele traktoriliikidele, ja kasutuses olevate traktorite asendusmootorite suhtes.
5. Liikmesriigid võivad lõikes 3 nimetatud tähtpäevi edasi lükata kaks aastat nende mootorite puhul, mille tootmiskuupäev on kõnealusest tähtpäevast varasem. Nad võivad teha muid erandeid direktiivi 97/68/EÜ artiklis 10 sätestatud korras.
Artikkel 5
Võrdväärsuse ja nõuetekohasuse tunnistamine
Liikmesriikide ametiasutused, kes mootoriliikidele või -tüüpkondadele EÜ tüübikinnitusi annavad, tunnistavad III lisa kohaselt antud tüübikinnitused ja neile vastavad tüübikinnitusmärgid käesolevale direktiivile vastavaiks.
Artikkel 6
Emissiooni piirväärtuste edasine vähendamine
Niipea, kui Euroopa Parlament ja nõukogu on direktiivi 97/68/EÜ artiklis 19 nimetatud sätted vastu võtnud, viib komisjon direktiivi 74/150/EMÜ artiklis 13 sätestatud korras käesoleva direktiiviga ettenähtud piirväärtused ja tähtajad viivitamata vastavusse artikli 19 kohaselt tehtud otsustest tulenevate piirväärtuste ja tähtaegadega.
Artikkel 7
Tehnilised kohandused
Muudatused, mis on vajalikud lisade nõuete kohandamiseks tehnika arenguga, võetakse vastu direktiivi 74/150/EMÜ artiklis 13 sätestatud korras.
Artikkel 8
Direktiivi 74/150/EMÜ muutmine
Direktiivi 74/150/EMÜ II lisale lisatakse punkt 2.8.2: "2.8.2. Mootoritest paisatavad gaasilised ja tahkete osakeste heitmed: SD".
Artikkel 9
Siseriiklikku õigusesse ülevõtmine
Liikmesriigid jõustavad käesoleva direktiivi järgimiseks vajalikud õigus- ja haldusnormid enne 29. septembrit 2000. Liikmesriigid teatavad sellest viivitamata komisjonile.
Liikmesriigid kohaldavad neid norme alates 31. detsembrist 2000.
Kui liikmesriigid need meetmed vastu võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
Artikkel 10
Jõustumine
Käesolev direktiiv jõustub Euroopa Ühenduste Teatajas avaldamise päeval.
Artikkel 11
Adressaadid
Käesolev direktiiv on adresseeritud liikmesriikidele.
Brüssel, 22. mai 2000

Labels: 20
7
3
8
6